VYAKUSAZGIRAPO
Kasi Ŵanthu Ŵali Nadi na Mzimu Uwo Ukuleka Kufwa?
PARA mwapulika lizgu lakuti “mzimu,” kasi nchivici cikwiza mu maghanoghano ghinu? Ŵanthu ŵanandi ŵakugomezga kuti tili na cinthu cinyake mukati mwithu ico cikuleka kufwa. Iwo ŵakuti para munthu wafwa, cinthu cinyake cambura kuwoneka cikufumamo mu thupi na kulutilira kukhala camoyo kunyake. Pakuti cigomezgo ici nchakumanyikwa comene, ŵanandi ŵakuzizwa para ŵasambira kuti Baibolo likusambizga nthena yayi. Mwakuyana na ivyo Baibolo likusambizga, kasi mzimu ni vici?
Awo ŵakalemba Baibolo ŵakalembanga lizgu la Cihebere lakuti ru′ach na lizgu la Cigiriki lakuti pneu′ma kung’anamura mzimu. Baibolo likutiphalira ng’anamuro la mazgu agha. Mwaciyelezgero, lemba la Yakobe 2:26 likuti: “Thupi padera pa mzimu [ pneu′ma] ndakufwa.” (Yakobe 2:26) Mwakuyana na vesi ili, “mzimu” ukung’anamura nkhongono iyo yikupangiska thupi kuŵa lamoyo. Kwambura mzimu, thupi ndakufwa. Mu Baibolo, mazgu ghakuti ru′ach ghali kung’anamulika “mzimu” pera yayi, kweniso “mvuci wa umoyo,” panji “umoyo.” Mwaciyelezgero, pakuyowoya za Cigumula ca mu nyengo ya Nowa, Ciuta wakati: “Nditindize na cigumula ca maji pa caru, kuparanya nyama yose mwenemumo muli mvuci wa umoyo [ru′ach] pasi pa mtambo.” (Genesis 6:17; 7:15, 22) Mwantheura, “mzimu” ni nkhongono ya umoyo iyo yikuŵa mu vilengiwa vyose vyamoyo.
Kuti thupi ligwire nchito, likukhumbikwira mzimu panji nkhongono, mwakuyana waka na umo wayilesi yikukhumbikwira nkhongono ya mabatiri kuti yigwire nchito. Tiyeni tiyelezgere na wayilesi. Para mwaŵika mabatiri mu wayilesi na kuyijura, nkhongono iyo yili mu mabatiri yikupangiska wayilesi kuti yambe kugwira nchito. Kwambura mabatiri, wayilesi yikugwira nchito yayi. Ndimo vikuŵiraso na wayilesi iyo yikwendera magesi. Para ŵakhura nthambo ku magesi, nayo yikuleka kugwira nchito. Mwakuyana waka, thupi lithu likukhumbikwira mzimu panji nkhongono ya umoyo kuti ligwire nchito. Mwakuyanaso waka umo magesi panji mabatiri ghaliri, mzimu ukughanaghana yayi. Mzimu ukumanya kanthu yayi. Kweni kwambura mzimu, panji mvuci wa umoyo, mathupi ghithu ‘ghakufwa, na kuwelera ku fuvu,’ nga ni umo wamasalmo wakayowoyera.—Salmo 104:29.
Pakuyowoya za nyifwa ya munthu, lemba la Mupharazgi 12:7 likuti: ‘Fuvu [thupi lake] lamkuwelera ku dongo nga ndi umo likaŵira, na mzimu wamkuwelera kwa Ciuta uyo wakawupeleka.’ Para mzimu panji nkhongono ya umoyo yafumamo mu thupi, thupi likufwa ndipo likuwelera ku dongo uko likafuma. Mwakuyana waka, nkhongono ya umoyo yikuwelera kwa Ciuta uko yikafuma. (Job 34:14, 15; Salmo 36:9) Fundo iyi kuti yikung’anamura nadi kuti nkhongono ya umoyo yikuluta kucanya yayi. Kweni yikung’anamura kuti, kwa munthu uyo wafwa, cilindizga cakuti wazakaŵeso wamoyo cili na Yehova Ciuta. Vili nga ni para umoyo wake wuli na Ciuta. Ni nkhongono ya Ciuta pera iyo yingawezgeramo mzimu panji nkhongono ya umoyo mwa munthu uyo wafwa kuti waŵeso wamoyo.
Nchakupembuzga comene kumanya kuti Ciuta wazamuwuska wose awo ŵali mu ‘malaro gha cikumbusko!’ (Yohane 5:28, 29) Pa nyengo iyo ŵanthu ŵazamuwuskika, Yehova wazamupanga thupi liphya la ŵanthu awo ŵali kufwa. Lizamuŵa lamoyo cifukwa Ciuta wazamuŵikamo mzimu, panji nkhongono ya umoyo. Ŵanthu ŵazamukondwa comene apo ŵakufwa ŵazamuwuka!
Para mukukhumba kumanya vinandi vyakukhwaskana na lizgu lakuti “mzimu” mwakuyana na umo Baibolo likusambizgira, wonani peji 12 mupaka 14, mu burosha lakuti Ntowa Yakuya ku Umoyo Wamuyirayira—Kasi Mwayisanga? na peji 319 mupaka 323, mu buku la Kukambitsirana za m’Malemba, vyakupharazgika na Ŵakaboni ŵa Yehova.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn